A BIZOTTSÁG 2009/51/EK IRÁNYELVE
(2009. május 25.)
a 91/414/EGK tanácsi irányelvnek a nikoszulfuron hatóanyag specifikációjának tekintetében történő módosításáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre (1) és különösen annak 6. cikke (1) bekezdése második albekezdésének második francia bekezdésére,
mivel:
(1)
A felülvizsgálatot követően, amelyben az Egyesült Királyság töltötte be a referens tagállam szerepét, a 2008/40/EK bizottsági irányelv (2) felvette a nikoszulfuront a 91/414/EGK irányelv I. mellékletében szereplő hatóanyagok közzé. A tisztaság tekintetében a 2008/40/EK irányelv 930g/kg minimális szintet ír elő. E szintet a bejelentő által benyújtott specifikáció alapján határozták meg.
(2)
A bevett gyakorlat azonban az, hogy a minimális tisztaság szintjét az ENSZ Élelmezési és Mezőgazdasági Szervezete (FAO) által a hatóanyagok tisztaságára és szennyezettségi szintjeire vonatkozóan felvázolt specifikációk alapján határozzák meg. A nikoszulfuronra vonatkozó FAO-specifikáció (3) 910g/kg minimális tisztasági szintet határoz meg. E specifikáció szerepelt az értékelő jelentésben, amelyet a tagállamok és az Európai Élelmiszerbiztonsági Hatóság (EFSA) szakmai vizsgálatnak vetettek alá, és 2007. november 29-én benyújtották a Bizottsághoz a nikoszulfuronra vonatkozó EFSA tudományos jelentés formájában (4). Bár a Bizottságnak jogában áll saját köz-, állat-egészségügyi és környezeti védelmi szintet felállítani, az általános gyakorlat szerint a FAO-szinteket használják. Azért, hogy más, a FAO-szintet betartó gyártók is forgalomba hozhassák termékeiket, megfelelően ki kell igazítani a specifikációt.
(3)
Ezért indokolt a nikoszulfuron minimális tisztasági szintjének módosítása.
(4)
Mivel a 2008/40/EK irányelv 2. cikke szerint a tagállamoknak az irányelvet végrehajtó rendelkezéseket 2009. július 1-jétől kell alkalmazniuk, a nikoszulfuron módosított specifikációja is ekkor lép hatályba, a 2008/40/EK irányelv 3. cikkében meghatározott egyéb határidők sérelme nélkül. Emiatt ezen irányelvnek mielőbb hatályba kell lépnie.
(5)
A 91/414/EGK irányelvet ezért a fentieknek megfelelően módosítani kell.
(6)
Az ezen irányelvben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT AZ IRÁNYELVET:
1. cikk
A 91/414/EGK irányelv I. mellékletének 176. sorában (nikoszulfuron) a 4. oszlopban (tisztaság) a „930 g/kg” szöveg helyébe a „910 g/kg” szöveg lép.
2. cikk
A tagállamok legkésőbb 2009. június 30-ig elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. E rendelkezések szövegét, valamint az e rendelkezések és az irányelv közötti megfelelést bemutató táblázatot haladéktalanul megküldik a Bizottságnak.
Ezeket a rendelkezéseket 2009. július 1-jétől alkalmazzák.
A tagállamok által elfogadott rendelkezéseknek hivatkozniuk kell erre az irányelvre, vagy hivatalos kihirdetésük alkalmával ilyen hivatkozással együtt kell megjelenniük. A hivatkozás módját a tagállamok határozzák meg.
3. cikk
Ez az irányelv az Európai Unió Hivatalos Lapjában való kihirdetésének napján lép hatályba.
4. cikk
Ennek az irányelvnek a tagállamok a címzettjei.
Kelt Brüsszelben, 2009. május 25-én.